# DEN VERDENSVIDE KIRKE OG FORFULGTE KRISTNE

MÅL:

* Å gi konfirmantene kunnskap om kirkens historie og kunnskap om at det alltid er noen som forfølges for sin tro.
* Å skape refleksjon over egne holdninger.

METODE: Presentasjon, samtale.

DU TRENGER:

* materiale til presentasjonen, skriftlig, video etc.
* utdelingskopier av fortellinger om forfulgte kristne til bruk i gruppearbeidet
* teksten til Menneskerettighetene
* en forteller eller en utvalgt historie til Hellig tid

RESSURSER:

* nettsider med mer informasjon: [www.opendoors.no](http://www.opendoors.no); [www.bibel.no](http://www.bibel.no)
* nyhetsklipp (søk etter «forfulgte kristne» e.l.)
* forfulgte kristne har også vært UKM-sak, sjekk [www.kirken.no](http://www.kirken.no) for mer info.

## LIV

MÅL:

* Skape bevissthet om at det å tro ikke er like enkelt overalt.
* At det ikke er religionsfrihet i alle land.
* At den lutherske kirke bare er en del av den verdensvide kirke.

METODE: presentasjon, samtale.

PRESENTASJON: Forfulgte kristne

Det er mange som forfølges for sin tro i dag. Gi eksempler på historier om forfulgte kristne – lutherske, katolske, koptiske, i land som Egypt, Nigeria, Kina. Det finnes eksempelfortellinger på nettet: [www.opendoors.org](http://www.opendoors.org); [www.bibel.no](http://www.bibel.no); søk på «forfulgte kristne».

Les fra s 55 i Konfirmantbibelen: «I byen Malaga i Spania …»

SAMTALE:

Norge er et kristent land, og det er ikke religionsforfølgelse her. Eller er det slik? Hva er religionsfrihet?

* Hva vet dere om kirken i verden? Historikk, forfølgelser.
* Makthavere innenfor kirken har også forfulgt annerledes troende.
* Kjenner dere til noen som har blitt forfulgt på grunn av sin tro?
* Kjenner dere til at noen er blitt mobbet/ertet for sin tro?
* Kjenner dere til om noen blir forfulgt for sin tro i Norge?

Oppsummering: Hvordan forholder vi oss til dette? Er dette en realitet for oss i dag? Hvordan møter vi mennesker med en annen tro enn vår egen?

## TEKST

MÅL:

* Få kjennskap til kirkens vanskelige start og hvordan historien utviklet seg.
* Bli bevisst på at det ikke alltid har vært enkelt å være en kristen.
* Bli kjent med hva menneskerettighetene sier om trosfrihet.

METODE: Gruppearbeid, samtale

PRESENTASJON: Kirkens vanskelige begynnelse

Gi konfirmantene en introduksjon om kirkens tidlige historie, fra Stefanus ble den første martyren via Paulus’ omvendelse. Fortsett med en redegjørelse om hvordan kristendommen blir statsreligion og etter hvert får monopol. Følg motivet videre fram til situasjonen i dag, der kristne fortsatt er minoriteter og forfulgt i mange land.

En liten kirkehistorisk oversikt over martyriet

* Stefanus (Apg 6,8−7,1a – så følger Stefanus tale, 7,54−8,1)
* Saulus/Paulus forfølger kristne, og møter Jesus (Ap 8,1−8,3 + 9,1−18)
* Den vanskelig begynnelsen (Apg 14,1−19)
* Keiser Diokletian forfølger (300 tallet)
* Martyrtekst fra denne tiden
* Statsreligion og endringer: Kirken går fra å være forfulgt til å bli forfølger… (få med historien om toleranse-ediktet til Konstantin og utviklingen omkring år 500, der man stenger igjen trosfriheten igjen …)
* Kristne forfølges i dag

GRUPPEARBEID: Del konfirmantene inn i grupper. Alle gruppene må ha tilgang til noen historier om forfølgelse av kristne i bibelen, martyrtekster eller lignende. Gruppene skal lese sine tekster og ut fra disse diskutere sammen:

* Hva skjer i historien? Mennesker, følelser, hendelser.
* Hva er det som gjør at noen forfølger andre fordi de tror annerledes?
* Hvordan kan vi bidra til at mennesker ikke blir forfulgt for sin tro?

Presentasjon og oppsummering i plenum.
Bruk gjerne Menneskerettighetene, Artikkel 18, 19 og 29, som utgangspunkt

## INVITASJON

MÅL: Reflektere over egne holdninger.

METODE: Liturgisk avslutning. Hvis det er mulig, inviter en ungdom fra et annet land med erfaring fra kirken der – eller en som er blitt forfulgt for sin tro. Eller les en fortelling som omhandler temaet forfølgelse.

### Hellig tid

**Sang**

**Tekstlesning**

Husk på dem som sitter i fengsel, som om dere var lenket sammen med dem, og husk på dem som blir mishandlet, som om det gjaldt deres egen kropp. Hebr 13,3

**Fortelling**

Et menneske som har opplevd å bli forfulgt for sin tro, forteller sin historie.

**Lystenning og bønn**
Forbønn for den verdensvide kirke og forfulgte kristne. Forbønn for oss selv – vi ber om at våre holdninger ikke må stenge andre ute.

**Sang**

**Trosbekjennelsen**

**Fadervår**

**Velsignelsen**